《简州性上人求语》
宋代·释绍昙

春山杜鹃啼，苦劝人归去。
声碎竹林风，血染花梢雨。
我老无家可得归，萝窗睡饱云黏衣。
山童推枕破残梦，报道有僧开竹扉。
何方圣者来寻讨，解包颺下青龙钞。
便欲庭前纵火焚，净地岂容狼藉了。
问渠何日离飞来，两月奔驰未到家。
好劝急归休歇去，春风落尽武林花。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。